b'\n_START_ARTICLE_\nBrestovsko\n_START_PARAGRAPH_\n\xc5\xbdupa Brestovsko nastala je odvajanjem od fojni\xc4\x8dke \xc5\xbeupe 1851. godine kao mjesna kapelanija i od tada ima matice. \xc5\xbdupom je progla\xc5\xa1ena 1853. god. \xc5\xbdupna je ku\xc4\x87a prvotno bila u Kazagi\xc4\x87ima, a skromna drvena crkva u Medovi\xc4\x87ima. Od 1856. do 1878. u \xc5\xbeupnoj ku\xc4\x87i bilo je i sjedi\xc5\xa1te apostolskog vikara. U podmetnutom po\xc5\xbearu 1878. godine izgorjela je \xc5\xbeupna ku\xc4\x87a i dragocjeni arhiv Apostolskog vikarijata. Nakon tog doga\xc4\x91aja \xc5\xbeupnici su nekoliko godina stanovali po privatnim ku\xc4\x87ama. Godine 1883. podignut je novi \xc5\xbeupni stan, ali ne vi\xc5\xa1e na starom mjestu, nego je pomaknut u blizinu prometnice Sarajevo - Travnik. Pripreme za gradnju nove crkve pored \xc5\xbeupne ku\xc4\x87e zapo\xc4\x8dele su 1885. godine. Crkva je dovedena do pod krov 1888. godine, ali je mogla biti blagoslovljena tek 1891. godine. Zvonik je izgra\xc4\x91en 1893. god. po nacrtu Josipa Vanca\xc5\xa1a._NEWLINE_Godine 1965. zapo\xc4\x8delo je pro\xc5\xa1irenje postoje\xc4\x87e crkve, jer vi\xc5\xa1e nije odgovarala potrebama vjernika. Od stare crkve ostala su u donjem dijelu tri zida i zvonik; sve ostalo je novo. Crkva je prostorno udvostru\xc4\x8dena, tako da sada ima oko 400 \xc4\x8detvornih metara. Godine 1990. crkva je temeljito renovirana._NEWLINE_U crkvi se nalazi oltar \xc5\xa1to ga je u Fojnici 1905. godine izradio fra Klarenz Hemmerlmayr, brat laik tirolske franjeva\xc4\x8dke provincije. Oltarnu sliku Ro\xc4\x91enja Bl. Dj. Marije naslikao je njema\xc4\x8dki franjevac -slikar fra Damascenus, dok su kipovi Sv. Ivana Evan\xc4\x91elista i Sv. Franje naru\xc4\x8deni iz umjetni\xc4\x8dke radionice F. Schmalzla iz Tirola a grob Kristov od Oberbauera (Budimpe\xc5\xa1ta). Crkvu ukra\xc5\xa1avaju i dvije uljane slike: Kr\xc5\xa1tenje Isusovo i Sv. Mihovil Arkan\xc4\x91eo._NEWLINE_Sada\xc5\xa1nja \xc5\xbeupna ku\xc4\x87a izgra\xc4\x91ena je godine 1980-83. U njezinom sklopu nalazi se i vjeronau\xc4\x8dna dvorana._NEWLINE_\xc5\xbdupa Brestovsko je 1877. god imala 1.517 katolika, a 1935. god. 1.996. Tijekom vremena ona je umanjena diobama. Franjevci su u \xc5\xbeupi osnovali prvu pu\xc4\x8dku \xc5\xa1kolu, koja se spominje 1854. godine i tada je imala 35 \xc4\x91aka. Na podru\xc4\x8dju \xc5\xbeupe nalazi se iz povijesti poznato mjesto Milodra\xc5\xbe, gdje je fra An\xc4\x91eo Zvizdovi\xc4\x87 1463. god. od sultana dobio ahd-namu (povelju), kojom se franjevcima i katolicima daje mogu\xc4\x87nost opstanka pod turskom vla\xc5\xa1\xc4\x87u. Na tom mjestu sagra\xc4\x91ena je 2003. spomen-kapela fra An\xc4\x91elu Zvizdovi\xc4\x87u._NEWLINE_Brestovska \xc5\xbeupa je 1991. godine brojila 2.500 vjernika (1974: 2.520), a danas ima 1.817 vjernika. Broj vjernika se smanjio zbog iseljavanja. \xc5\xbdupu tvore sljede\xc4\x87a naselja: Brestovsko, Badnje, Bilalovac, Dati\xc4\x87i, Dugo polje, Duke, Gunja\xc4\x8de, Hadrovci, Hrastovi, Kazagi\xc4\x87i, Klokoti, Lisovo, Markovi\xc4\x87i, Kr\xc4\x8devine, Maslinovi\xc4\x87i, Medovci, Medovi\xc4\x87i, Milodra\xc5\xbe, Miro\xc5\xa1evi\xc4\x87i, Oglavak, Orahovo, Rau\xc5\xa1evac, te Velike i Male Sotnice. U \xc5\xbeupi se nalazi osam grobalja te pet grobljanskih kapelica (Bilalovac, Javorje, Kosnice, Kr\xc4\x8devine, Oglavak)._NEWLINE_Od godine 1989. u \xc5\xbeupi se nalazi samostan Klarisa. Zgrada samostana izgra\xc4\x91ena je u blizini \xc5\xbeupne crkve po projektu arhitekta V. Grabovca. U zadnjem ratu te\xc5\xa1ko je o\xc5\xa1te\xc4\x87ena i zapaljena. O\xc5\xa1te\xc4\x87enja su sanirana po zavr\xc5\xa1etku rata.'